НАЦРТ ЗАКОНА

О ИЗМЕНАМА И ДОПУНАМА

ЗАКОНА О ПОРЕСКОМ ПОСТУПКУ И ПОРЕСКОЈ АДМИНИСТРАЦИЈИ

Члан 1.

У Закону о пореском поступку и пореској администрацији („Службени гласник РС”, бр. 80/02, 84/02 - исправка, 23/03 - исправка, 70/03, 55/04, 61/05, 85/05 - др. закон, 62/06 - др. закон, 61/07, 20/09, 72/09 - др. закон, 53/10, 101/11, 2/12 - исправка, 93/12, 47/13, 108/13, 68/14, 105/14, 91/15 - аутентично тумачење, 112/15, 15/16, 108/16, 30/18, 95/18, 86/19, 144/20 и 96/21), после члана 16. додаје се нови члан 16а, који гласи:

„Бранилац по службеној дужности

Члан 16а

 Пореска управа – Пореска полиција у предистражном поступку, осумњиченом који није обезбедио браниоца, поставља браниоца по службеној дужности приликом саслушања због постојања основа сумње да је учинио пореско кривично дело за које је прописана казна затвора од осам година или тежа казна, у складу са закоником којим је уређен кривични поступак.

 Решење о постављању браниоца по службеној дужности доставља се браниоцу.

 Против решења из става 2. овог члана жалба није дозвољена.

 Пореска управа исплаћује награду и нужне издатке браниоца постављеног по службеној дужности у складу са закоником којим је уређен кривични поступак.”.

Члан 2.

 У члану 38. став 9. после речи: „непосредно или путем поште” додају се запета и речи: „oсим пореске пријаве за годишњи порез на доходак грађана коју подносе искључиво у електронском облику”.

Члан 3.

 У члану 77. став 6. брише се.

Члан 4.

 У члану 128. став 6. после речи: „од дана пријема записника” додају се запета и речи: „осим на донето усмено решење из члана 133. став 2. овог закона, за пореског обвезника који делатност обавља на простору одржавања манифестација”.

Члан 5.

У члану 131. став 1. речи: „у трајању до годину дана” бришу се.

У ставу 2. у свим тач. 1-3. реч: „до” замењује се речју: „од”.

После става 5. додаје се став 6, који гласи:

„Изузетно од става 2. овог члана, забрана вршења делатности пореском обвезнику који делатност обавља на простору одржавања манифестација (вашара, фестивала, изложби и других манифестација у склопу културних, музичких, спортских и других друштвених активности) изриче се за период трајања те манифестације.”.

Члан 6.

У члану 133. став 2. речи: „члана 130.” замењују се речима: „чл. 130. и 131.”.

Члан 7.

У члану 167. став 4. после тачке 5) додаје се тачка 5а) која гласи:

 „5а) поступак и начин вршења унутрашње контроле;”.

Члан 8.

После члана 175. додају се нови чл. 175а и 175б, који гласе:

„Недозвољен промет опреме за фискализацију

Члан 175а

 Ко супротно прописима којима се уређује фискализација неовлашћено производи, прерађује, продаје или ко набавља ради продаје, држи или преноси или ко посредује у продаји или куповини или на други начин неовлашћено ставља у промет електронске уређаје, опрему и софтвер који нису евидентирани у регистру произвођача електронских фискалних уређаја, а који служе за избегавање евидентирања промета на мало на начин уређен прописима којима се уређује фискализација, казниће се затвором од једне до пет година.

 За кривично дело из става 1. овог члана одговорном лицу у правном лицу и предузетнику изриче се и мера безбедности забране вршења позива, делатности или дужности у трајању од једне до пет година.

 Електронски уређаји, опрема и софтвер из става 1. овог члана одузеће се.

Недозвољен промет рачуноводствених и других софтвера

Члан 175б

 Ко супротно прописима неовлашћено производи, прерађује, продаје или ко набавља ради продаје, држи или преноси или ко посредује у продаји или куповини или на други начин неовлашћено ставља у промет рачуноводствене и друге софтвере који служе за избегавање евидентирања промета, односно избегавање плаћања пореза, казниће се затвором од једне до пет година.

 За кривично дело из става 1. овог члана одговорном лицу у правном лицу и предузетнику изриче се и мера безбедности забране вршења позива, делатности или дужности у трајању од једне до пет година.

 Рачуноводствени и други софтвери из става 1. овог члана одузеће се.

Члан 9.

У члану 182а став 1. речи: „члана 177. ст 1. и 5.”, замењују се речима: „члана 177. ст. 1, 2, 3 и 5.”.

После става 1. додаје се став 2, који гласи:

„Ако одговорно лице у пореском обвезнику – правном лицу из става 1. овог члана, у року од две године од дана правоснажности осуђујуће пресуде за прекршај из члана 177. ст. 1, 2, 3. и 5. овог закона учини исти прекршај, може му се, уз новчану казну, изрећи и заштитна мера забране вршења позива, односно дужности у трајању од шест месеци до три године.”.

Члан 10.

Овај закон ступа на снагу осмог дана од дана објављивања у „Службеном гласнику Републике Србије”.